My Vrou Vertrou My Nie
Ek het ophou rook en drink en my lewe opnuut aan God toegewy. Die enigste ding is dat my vrou my nie vertrou nie. Ek het met ‘liefde waag…’ begin en is by dag 51. Dit was sover ‘n moeilike pad, maar ek weier om op te gee. My geloofsmaat moedig my aan om uit te trek – Hy sê dit sal my vrou tot haar sinne bring. Wat moet ek doen?
Moet onder geen omstandighede uit die huis trek nie. Die Bybel moedig enige gelowige aan om by sy/haar lewensmaat te bly. 1 Kor 7:12 sê: “As ‘n Christenman ‘n ongelowige vrou het en sy vind dit goed om by hom te bly, moet hy nie van haar skei nie". Lees ook 1 Kor 13-16.
Kry ook die DVD ‘Fireproof’ met aandag. Dit mag ‘n groot hulp wees. Dit neem soms lank om vertroue te herstel. Ons verhou­dings word oor jare heen opgemors – ons kan nie verwag dat dit nou oornag moet regkom nie. Werk daaraan om gaaf en liefdevol teenoor jou vrou te wees en jy sal haar hart terugwen. Die Bybel verseker ons: “Die liefde sal nooit vergaan nie.” 1 Kor 13:8.Vertrou die Heilige Gees om in jul albei se lewens te werk om ‘n vredesoes tot gevolg te hê wat aan God alleen die eer sal gee.